Turkulaisravintola noteerattiin arvostetussa ruoka-alan oppaassa.

Turkulaisen Ravintola Kaskiksen ikkunaan liimattiin tänään Michelin-tarra.

– Olemme todella innoissamme, tämä on hieno juttu ja olemme siitä erittäin ylpeitä, ravintolan yksi omistajista Erik Mansikka kertoo.

Tarra ikkunassa on ravintolalle jopa tähtiä suurempi saavutus.

– Meitä ei haittaa ettei tähtiä tullut, tämä on upea saavutus ja olemme ylpeitä siitä, että saimme tämän tarran ensimmäisenä ravintolana Helsingin ulkopuolella, Mansikka kertoo.

Suomalaiset ravintolat eivät saaneet uusia Michelin-tähtiä helmikuussa, kun Quide Michelin eli Michelin-ravintolaopas jakoi tähtensä. Oppaaseen nimetään kuitenkin tähtiravintoloiden lisäksi suositusravintoloita esittelyteksteineen.

Ravintola tarjoilee aina kauden makuja.­

– Kaksi vuotta sitten emme olisi osanneet ikinä aavistaakaan, että saamme tämän kunnian joskus. Topi, toinen osakkaistamme sanoi juuri äsken, että jos tarra olisi ilmestynyt kaksi vuotta sitten, hän olisi luullut, että minä ja Simo, kolmas osakkaamme olemme käyneet pöllimässä sen jostain, Mansikka naureskelee.

Erik Mansikka, Simo Raisio ja Topi Pekkanen perustivat Ravintola Kaskiksen Turkuun keväällä 2014.

Michelin-oppaan verkkosivuilla Ravintola Kaskista kuvaillaan näin:

”Tässä valoisassa lasi-ikkunaravintolassa on eläväinen ja hauska tunnelma. Tiivis lista tarjoilee perinteisiä suomalaisia ruokia modernilla otteella. Kuuden ruokalajin yllätysmenu on hyvä tapa tutustua eri ruokalajeihin. - Oppaan tarkastajat”

Ravintola kertoi tarran saapumisesta tänään Instagram -tilillään. Kuvassa näkyy myös Michelin-oppaan mukana lähettämä kirje.

Jos kuva ei näy, katso se tästä.

Ravintola odottaa jo kovasti satokauden alkamista.

– Huhtikuun alussa lista vaihtuu ja saamme vihdoin tuoreita satokauden tuotteita. Tulossa on ainakin kevätsipulia ja hunajanaurista, Mansikka kertoo tulevasta menusta.

Ravintolaan pääsee syömään myös ilman pöytävarausta.

– Pidämme aina pystybaarissa paikkoja niille, jotka tulevat extempore syömään. Salin puolelta vapautuu myös helposti tilaa, jos isosta porukasta peruuttaa vaikka muutamakin henkilö, silloin vapautuu nopeasti kokonainen pöytä. Rohkeasti kyselemään vaikka samana päivänä peruutuspöytiä, Mansikka kehottaa.